Pernille Frahm (SF), 1998-12-18:
For disse kvinder kan det være en fatal afgørelse.
Det drejer sig om kvinder, der måske skal vende hjem til et hjemland, hvor de vil blive anset for faldne og udstødte.
Ingen vil tage sig af dem, ingen vil forsørge dem, og de vil være ude af stand til at forsørge sig selv.
Hvis en sådan kvinde går til politiet og anmelder manden for vold, og hvis hun går til en læge og får en lægeerklæring om, at hun er mærket af mandens vold, kan hun få lov at blive - også selv om hun bryder ud af ægteskabet, før de 3 års midlertidige opholdstilladelse er slut.
Ikke desto mindre står vi med en række sager om kvinder, som bliver udvist med eller uden deres børn, på trods af at grunden til, at de ikke bliver i ægteskabet, er, at manden er voldelig over for dem.
Det kan være svært i en sådan situation at melde sin mand til politiet.
Nogle af disse kvinder får ikke engang lov at forlade deres hjem, uden at manden følger med, og så er det vanskeligt at henvende sig til en offentlig myndighed i et land, man ikke kender særlig godt.
Det betyder desværre, at vi står med en stribe sager om kvinder, der står over for udvisning.
Jeg har sendt et spørgsmål til indenrigsministeren, som jo normalt tager sig af disse sager om kvinder, som er blevet udsat for vold fra ægtefællens side og nu bliver truet med udvisning.
Det lovforslag, vi behandler i dag, forlænger den midlertidige opholdstilladelse til i stedet for 3 år at kunne blive op til 6 år.
I et samråd med socialministeren bad vi om at få en redegørelse for, hvad man vil stille op med de kvinder, og på samrådet oplyste socialministeren, at i praksis bliver man ikke hjemsendt, hvis man er gift eller har børn.
Jeg citerer direkte fra mødet, fordi vi på samrådet formulerede et spørgsmål og bad ministeren om at sende os en besvarelse, så vi havde på skrift, at i praksis bliver man ikke udvist, hvis man er gift eller har børn.
Af besvarelsen fremgår det, at sådan forholder det sig imidlertid ikke.
Det fremgår nemlig, som vi hele tiden har vidst, at dette forhold indgår i den samlede bedømmelse sammen med en lang række andre forhold.
I den samlede bedømmelse vurderer man kvindens situation, om hun er gift eller har børn, om hun kan få børnene med sig ud, eller om hun skal efterlade selv ganske små børn og forlade landet, vel vidende at hun formentlig aldrig får chance for at se sine børn igen.
Det vil altså sige, at den oplysning, som socialministeren selv mente, hun kunne give på grundlag af loven, ikke holder vand.
Det betyder også, at i stedet for at tvinge en kvinde til at blive hos en voldelig ægtefælle i 3 år kan vi nu risikere at komme i en situation, hvor hun skal holde ud i op til 6 år med risiko for liv og lemmer for ikke at risikere at blive vist ud til en situation, hvor hun altså kan være ude af stand til at klare sig selv.
Den ændring af udlændingeloven, som ligger i forslaget her,
har ikke været til høring hos de parter, som normalt behandler udlændingesager, men ikke desto mindre har nogle nået at få fingre i forslaget.
Det Danske Center for Menneskerettigheder har henvendt sig til os og bedt os om at kigge på sagen endnu en gang, og i dag har vi fået en henvendelse fra PRO-Centeret om en ganske særlig gruppe kvinder, nemlig dem, som desværre bliver importeret her til landet for at blive prostituerede, og som for at få opholdstilladelse gifter sig og naturligvis også som følge af det skal deltage i integrationsprojekter.
Det betyder, at det vil være ganske vanskeligt for disse kvinder at følge et integrationsforløb tilfredsstillende, og det betyder også, at når man, efter at integrationsforløbet er slut, skal vurdere, om de har gennemført integrationen tilfredsstillende, vil de nemt komme i den situation, at de får afslag.
Det vil sige, at de efter de 3 år ikke kan få permanent opholdstilladelse, og at de i yderligere 3 år vil være nødt til at forsørge sig ved prostitution og blive hos en mand, hvis hensigt først og fremmest er at udnytte dem økonomisk og på andre måder.
Vi mener, det er skandaløst, at man så let springer hen over en så alvorlig sag, og derfor anbefaler SF, at L 86 bliver stemt ned i dag - vel vidende at vi stemmer en del ned, som vi ellers gerne ville have støttet.
Men da vi ikke har kunnet få lov til at få opdelt lovforslaget
, ser vi os nødsaget til at stemme imod hele forslaget.